google/wiki40b huggingface dataset:
Mait Summatavet

Mait Summatavet (sündinud 5. juunil 1938) on eesti sisearhitekt ja disainer.

Elukäik

1960. aastal lõpetas ta Tartu Kõrgema Kunstikooli puitehistöö eriala. 1966. aastal lõpetas ta Eesti NSV Riikliku Kunstiinstituudi.
Aastatel 1966–1967 töötas ta Kunstitoodete Kombinaadi kujundajana. 1967–1972 oli ta Eesti NSV Kunstifondi peakunstnik.
Ta on teinud muuhulgas Vabariigi Presidendi residentsi, Eesti Panga ruumide, Ugala teatri, Viru hotelli restorani ja Barclay de Tolly maja sisekujunduse. Ta on disaininud mitmeid valgusteid.
Ta töötas Eesti NSV Riikliku Kunstiinstituudi disainikateedri õppejõuna. Aastatel 1987–1995 oli ta ERKI (1989. aastast Tallinna Kunstiülikooli) õppeprorektor, 1990. aastast Tallinna Kunstiülikooli professor, nüüd Eesti Kunstiakadeemia emeriitprofessor. Pälvis 2018. aastal Eesti Kultuurkapitali elutööpreemia kui erakordselt pika ja viljaka loometeega disainer, kes on ühesuguse virtuoossuse ja detailitäpsusega loonud nii mahukaid interjöörilahendusi, unikaalset mööblidisaini kui julgeid näitusekujundusi.
Ta on Eesti Sisearhitektide Liidu auliige.
1956. aasta Eesti meistrivõistlustel jääpurjetamises tuli ta 8 m² vabaklassi võitjaks.

Isiklikku

Tema abikaasa Ella Summatavet on nahakunstnik. Tütar Kärt Summatavet on ehtekunstnik, teine tütar Triin Summatavet on graafik ja kunstiõpetaja.
Carl Edvard Johansson

Carl Edvard Johansson (1864–1943) oli rootsi insener ja leiutaja. Ta tegeles põhiliselt tööriistade konstrueerimisega ning sai rahvasuus nimeks Mõõdu-Johansson.
Eskilstuna relvatehases töötades avastas Johansson, et kasutatavad kaliibrid ei taga piisavalt täpseid mõõtmeid ning otsustas ise nende valmistamise käsile võtta. Tema 1901. aastal loodud kaliibrite tolerants oli tuhandik millimeetrit ning 1907. aastal taotles ta patenti veelgi täpsematele kaliibritele. Johanssoni kaliibritel oli oluline roll nii rootsi kui ka kogu maailma masinatööstuses, eriti Ameerika autotööstuses.
1918. aastal asutas Johansson oma mõõtevahendeid tootva ettevõtte Ameerika Ühendriikides. Ettevõte sattus aga peagi majandusraskustesse ning Henry Ford omandas selle koos kõigi õigustega mõõtevahendeid toota. Ka Johansson ise asus tööle Ford Motor Companys, kus töötas 12 aastat, seejärel aga pöördus lõplikult Rootsi tagasi.
Fritz Chervet

Isiklikku

Fritz Chervet' vanemad vennad Ernest ja Paul, noorem vend Walter ja tema poeg Alain on samuti tuntud Šveitsi poksijad.
Tetoni maakond (Wyoming)

Tetoni maakond (Teton County) on maakond USA-s Wyomingi osariigis. Geograafilised koordinaadid on 44° 3′ N, 110° 35′ W
Maakonna halduskeskus ja suurim linn on Jackson.
Maakonna pindala on 10 935 km², millest 554 km² moodustab veepindala.
Elanike arv oli 2010. aasta rahvaloenduse järgi 21 294. Aastal 2000 oli elanikke 18 251.
Maakonnas asuvad Jackson Hole'i suusakuurort ning ligi 40% Yellowstone'i rahvuspargist. 
Maakond on üks suurima sissetulekuga maakondadest nii osariigis kui ka riiklikult. 2010. aasta rahvaloenduse järgi oli maakonnas personaalne sissetulek inimese kohta 94 672 dollarit, mis on Manhattani (111 386 dollarit) järel teine. 2014. aastal oli USA maksuameti (IRS) andmeil maakonnas keskmine sissetulek 296 778 dollarit, mis oli riigi kõrgeim.

Ajalugu

Tetoni maakond moodustati 15. veebruaril 1921 Lincolni maakonna osast. Maakond on nime saanud Tetoni mäestiku järgi.
Maakond oli varem Vabariikliku Partei kants, maakonnast oli pärit ka endine Wyomingi kuberner (1963–1966) ja senaator (1967–1978) Clifford Hansen (ning ka tema tütrepoeg, Wyomingi praegune kuberner Matt Mead) – aastatel 1944–1988 hääletas maakond alati Vabariikliku Partei poolt. Alates 1992. aasta presidendivalimistest, kui demokraat Bill Clinton võitis maakonnas 37,2% George Bush vanema 34,1% ja Ross Peroti 27,9% vastu, on maakond Vabariikliku Partei poolt hääletanud ainult 2000. aasta valimistel, kui George Bush noorem võitis 52,3%ga. Peale 2008. aasta valimisi on maakond Wyomingi ainus maakond, mis hääletab Demokraatliku Partei poolt. Kuberneri- ja kongressivalimistel on maakond siiski aeg-ajalt vabariiklaste poolt hääletanud.
Sõnnik

Sõnnikuliigid

Sõnnikuliigid (1927): sarvlooma-, hobuse-, lamba-, sea- ja kodulindude sõnnik.

Lehmasõnnik

Antibiootikume ja vitamiinipreparaate saanud loomade väljaheide koos allapanuga värskelt põldudele laotatuna võib mõjutada mulla bakterikooslust nii, et kasvueelise saavad antibiootikumidele resistentsed ja 'hüpervitaminiseeriud' bakterid ning nemad hakkavad määrama saagi kasvu.
Isaste ja emaste veiste sõnnik on samuti erineva biokeemilise koostisega. Arvatakse, et lehmade oma on viljakam ja parem.
Väikeaednikel soovitatakse tellida lehmasõnnik sügisesest 'saagist', ladustada see kile ehk presendi peale ja jätta kevadet ootama ning maapinna soojenedes sisse kaevata – hiljemalt kaks nädalat enne seemnete või mugulate mahapanekut.
Värkset lehmasõnnikut otse taimedele laotada ei tohiks – lämmastikuühendid võivad taime hävitada.
Lehmasõnnikust võidakse spetsiaalsete seadmete ja protsesside tulemusel toota soojusenergiat.

Teadusuuringutes

Arvatakse, et 1930. aastatel E. L. Robert Stockstadi juhitava rühma leitud faktor, mis oli efektiivne nii rottide kasvu tagamisel kui ka pernitsioosse aneemia ravis ja mis hiljem samastati B₁₂-vitamiini bioloogilise toimega, eraldati loomasõnnikust (inglise keeles manure) eraldatud mikroorganismist.

Hobusesõnnik

2014. aastal tuvastati hobusesõnnikul kasvavast seenest Coprinopsis cinerea valk kopsiin, mis in vitro tapab mikroorganisme.

Kodustatud lindude sõnnik

Kentucky State University (KSU) Research Farmis läbi viidud välikatsetes, mille käigus sooviti uurida kahe organosulfur compounds'i (dipropyl disulfide ja dipropyl trisulfide) kontsentratsiooni sibulamugulas, segati mullanäidiseid mitut sorti 'väeainetega', sh munevate emaslindude sõnnikuga, ja neisse istutati harilikke sibulaid (Allium cepa L. var. Super Star-F1). Toodud ühendite kontsentratsioon osutus kõrgeimaks just kanasõnnikul kasvanud sibulates.
Zlíni maakond

Haldusjaotus

Maakonnas on 4 ringkonda 304 vallaga.
Hatu vald

Hatu vald (saksa keeles Hattoküll) oli vald Harjumaal Risti kihelkonnas. Vald eksisteeris 1866–1890. 1891 liideti Hatu vald Nõva vallaga ja 1893 Padise vallaga.
Valla alal asus Hatu mõis.
Marjinka

XXI sajand

Donbassi sõja ajal, 2014. aasta aprillikuus võtsid valitsusvastased relvajõud linna oma kontrolli alla.
5. augustil võtsid valitsusväed linna oma kontrolli alla.
2015. aasta 3. juuni varahommikul alanud valitsusvastaste relvajõudude ägedates rünnakutes Marjinkale ja Krasnogorivkale oli keskpäevaks saanud haavata 25 valitsusvägede võitlejat. ÜRO peasekretäri asetäitja Jeffrey Feltmani teatel hukkus kolmapäeval, 3. juunil Marjinka piirkonnas toimunud kokkupõrgetes 28 inimest, kellest 9 olid tsiviilisikud.
Martin Lillevere nimeline kolhoos

Martin Lillevere nimeline kolhoos oli kolhoos Jõgeva rajoonis Põltsamaa külanõukogus. Kolhoosi keskasula oli Mällikvere. Kolhoosi pindala oli 8400 ha. Kolhoos oli nimetatud Martin Lillevere järgi.
Esa Saarinen

Looming

Uuendusliku ja akadeemilisuse piire ületava filosoofina tegi Saarinen endale nime juba 1980ndatel. 1994. aastal nägi ilmavalgust Saarise rahvusvaheliselt tuntuim teos, Mark C. Tayloriga kahasse kirjutatud "Imagologies: Media Philosophy", mis käsitleb postmodernistliku kultuuri meediafilosoofiat.
Esa Saarise raamatus "Läänemaise filosoofia ajalugu tipult tipule Sokratesest Marxini" ("Länsimaisen filosofian historia huipulta huipulle Sokrateesta Marxiin", 1985) on esitletud Lääne filosoofia ajaloo kesksemaid tegelasi. Saarinen ise kutsub ennast "argifilosoofiks". Üheks oma filosoofia põhiküsimuseks peab Saarinen "hea elu" võimalikkust. Tema filosoofia on tavalugejale köitev ja hõlpsalt loetav "elav filosoofia", mida Saarinen ise kutsub "sokraatiliseks". Saarineni filosoofia eesmärk on panna kuulaja mõte liikuma ning lugeja filosoofiga kaasa mõtlema. Sellise taotlusega on ka eesti keeles ilmunud "Symposium" ja "Filosoofia!".

Lektor

Saarinen on avaliku elu tegelasena ekstravertne ja karismaatiline isiksus, ta loengud on üliõpilaste seas, aga ka laiemalt ülipopulaarsed. Akadeemilistes ringkondades on Saarineni nimetatud punkdoktoriks kõmulise intervjuu järgi ajalehes Helsingin Sanomat, kus nii nimetas Saarineni intervjueerija, esseist Jan Blomstedt, ja seda kinnistas ka järgnevalt ilmunud raamat oma pealkirjaga "Punk-akatemia". Muu hulgas on Saarinen oma loengutes käsitlenud tõelust, edu saavutamist, juhtimisfilosoofiat, paarisuhteteemasid jms. Saarise loenguid on avaldatud ka CD-dena.

Isiklikku

Saarinen on abielus Pipsa Pallasvesaga, kellega tal on kaksikpojad Oliver ja Jerome.
5. märtsil 2014 oli Esa Saarien teel Otaniemi Dipoli kongressikeskusse (Espoos), kui teda ründas hoone peaukse ees noaga 21-aastane üliõpilane. Pussitamise järel toimus rüselus ja tekkinud vigastused vajasid haiglaravi. Postimehe andmetel toibub pussitamise ohver Esa Saarinen Meilahti haiglas (Helsingis).
Poja Jerome Saarineni vahendusel edastatud pressiteates avaldatu põhjal soovib Esa taas peatselt loenguid pidada, osaleda koos teiste inimestega headuse loomisel ja jätkata argifilosoofia teel.
2. aprillil 2014 suundus filosoof Otaniemi Dipoli kongressikeskusse ärajäänud loengut pidama.
Allüülsed ühendid

Allüülsed ühendid on keemilised ühendid, mille funktsionaalrühm on seotud allüülse rühmaga.
Allüülsed ühendid on näiteks metallüülkloriid H₂C=CMe-CH₂-Cl ja prenool Me₂C=CH-CH₂-OH.
Tänu allüülsele resonantsile annab asendis 2 olev kaksikside funktsionaalrühmale märgatavalt suurema reaktsioonivõime võrreldes vastava küllastatud ühendiga. Paljudel juhtudel on neile iseloomulik allüülne ümbergrupeering ehk allüülne isomerisatsioon, see tähendab funktsionaalrühma ümberasetumist asendist 1 asendisse 3, millega kaasneb kaksiksideme nihe.
Allüülsed isomeerid on allüülset tüüpi isomeerid, milles funktsionaalrühm asub 1. või 3. süsiniku aatomi juures ja kaksikside vastavalt asendis 2,3 või 1,2. Neile regioisomeeridele võivad lisanduda veel cis- ja trans-isomeerid. Keemilise reaktsiooni käigus või kuumutamisel (ka toatemperatuuril seismisel) võivad allüülsed halogeniidid ja alkoholid kergesti isomeriseeruda. Näiteks 3 allüülset isomeeri:
H₂C=CH-CHMeOH ning cis ja trans HOCH₂-CH=CHMe
Allüülseid alkohole, allüülseid halogeniide jt allüülseid derivaate kasutatakse orgaanilises sünteesis tihti aktiivsete lähte- või vaheühenditena. Kõigis elusorganismides esinevad metabolismi intermediaatidena dimetüülallüülpürofosfaat (DMAPP) ja selle isomeer isopentenüülpürofosfaat (IPP). Taimedes osalevad need pürofosfaadid terpeenide ja terpenoidide sünteesi protsessides. Terpenoidsed allüülsed hapnikühendid on kasutusel parfümeerias hinnaliste lõhnaainetena (näiteks geraniool, linalool, tsitraal); taimekaitses feromoonidena (näiteks geraniooli ja farnesooli estrid); medikamentidena (A-vitamiin ehk retinool, tsitraal).
Aleksei Kovaltšuk

Aleksei Kovaltšuk (sündinud 29. septembril 1957) on Eesti alpinist.
Alpinistina on ta tõusnud kahe üle 8000 meetri kõrguse mäe tippu, sealjuures oli ta esimene Eesti mägironija, kes tõusis kaheksatuhandelise tippu (1996).
Ta töötab Tallinnas ühe firma direktorina.

Tipputõusud kaheksatuhandelistele

1996. aasta sügisel võttis ta välismaalasena osa Venemaa mägiekspeditsioonist Himaalajas Cho Oyule (8188 m). Tipputõus õnnestus 26. oktoobril.
1998. aasta mais võttis ta osa rahvusvahelise koosseisuga Venemaa ekspeditsioonist Džomolungmale (Eestist oli veel meeskonna koosseisus Boriss Slepikovski). Tõus tippu ebaõnnestus mõlemal Eesti alpinistil: Eesti lipp jäi seekord üles viimata.
14. mail 2002 tõusis ta Peterburi grupi koosseisus Himaalajas Lhotse (8516 m) tippu.

Isiklikku

Ta elab Tallinnas.
Alpinismiringkonnas on tal hüüdnimi Rousseau.
Apocalyptica

Apocalyptica on Soome hevimuusikat esitav ansambel, mis esitab oma lugusid tšellodel.
Bänd sai tuntuks USA hevibändi Metallica kaveritega, mis olid nende esimesel albumil "Plays Metallica By Four Cellos" ning äratasid aktiivset vastukaja. Bändi lõid Helsingi Sibeliuse Akadeemia tudengid, kes olid tüdinud vaid klassikalise muusika mängimisest. Hiljem on nad peale Metallica lugude reinterpreteerinud ka Edvard Griegi, Pantera, Sepultura ja paljude teiste loomingut.
Vodava–Meriküla maantee

Vodava–Meriküla maantee (registrinumbriga 13146) on kruusakattega kõrvalmaantee pikkusega 4,3 km Ida-Viru maakonnas Narva-Jõesuu linnas. 
Maantee ühendab 1. põhimaantee (Tallinna–Narva maantee) 201. kilomeetrilt, Vodava küla kohalt, 91. tugimaanteega (Narva – Narva-Jõesuu – Hiiemetsa maanteega) Narva-Jõesuu lääneservaga endise Meriküla küla kohal.
ZIS-110

Tehnilised andmed

ZIS-110 toodeti 1945–1959, kokku 2080–2090 eksemplari.
Auto oli 600 cm pikk, 196 cm lai ja 173 cm kõrge. Omal ajal oli see üks maailma kõige suurematest sõiduautodest.
ZIS-110 teljevahe oli 376 cm, tühimass 2575 kg. Mootori töömaht oli 6005 cm³, võimsus 137 hj ja kütusekulu 0,23–0,28 l/km. Auto oli tagaveoline ja 3-käigulise manuaalkäigukastiga.
Auto juhtpaneelil olid spidomeeter, kütuse tasemenäidik, termomeeter, ampermeeter, mootoriõli rõhunäidik, vasaku ja parema suunatule märgutuled (mõlemad punased), kaugtulede märgutuled (sinine või lilla) ja süüte märgutuli (roheline). Spidomeetri noolel oli kolmevärviline altvalgustus, mille värv sõltus kiirusest: kiirusel kuni 60 km/h oli valgustus roheline, kiirusel 60–120 km/h kollane ja suuremal kiirusel punane.
Auto eripäraks olid hüdraulilised aknatõstukid. Autos oli raadio ja katseid tehti konditsioneeri väljatöötamise alal.
Folk Highlights Orchestra

Folk Highlights Orchestra on Eesti ansambel. Ansambel asutati 1995. Ansambel lõpetas ajutiselt tegevuse 2001 aastal, kuid taas tuldi kokku 2009. aastal. 
Ansambel mängib peamiselt iiri ja šoti rahvamuusikast mõjutatud meloodiaid.
Ain Kallis

Ain Kallis (sündinud 27. märtsil 1942 Paides) on eesti meteoroloog, klimatoloog ja publitsist.

Teadustöö

Geograafiakandidaadi väitekirja meteoroloogia, klimatoloogia, agrometeoroloogia erialal "Päikesekiirguse mõju taimkatte produktiivsusele ja kasvule erinevatel geograafilistel laiustel¨, juhendaja Heino Tooming, kaitses 1974 Tartu ülikoolis.
Uurimisalad: aktinomeetria, meteoroloogia, taimefüsioloogia, Eesti kiirguskliima. Kuulus H. Toominga koolkonda. Lugenud Tartu ülikoolis meteoroloogiliste vaatluste kursust, osalenud ekspeditsioonides Tadžikistani. On innukas meteoroloogia populariseerija. Avaldanud üle 40 teadustrükise ning hulgaliselt ilmateemalisi kirjutisi eesti perioodikas.
Tanmanjeet Singh Dhesi

Tanmanjeet Singh Dhesi (sündinud 17. augustil 1978 Slough's) on Suurbritannia poliitik, esimene sikhist Suurbritannia parlamendisaadik.
Tanmanjeet Singh Dhesi on lõpetanud University College Londoni matemaatikuna. Ta õppis rakendusstatistikat Oxfordi ülikoolis ja lõpetas magistrikraadiga Cambridge'i ülikooli Lõuna-Aasia ajaloo ja poliitika alal.
Ta valiti parlamendi alamkoja liikmeks 2017. aastal. Kuulub Leiboristlikusse Parteisse.
A-Rosa Silva

Laeva ajalugu

Kiil pandi 4. novembril 2011. Laev lasti vette 2012. aastal. Juuni teisel poolel sõitis A-Rosa Silva oma jõuga üle Läänemere, Kieli kanali, Põhjamere, IJsselmere Amsterdami, kus juunis varustati laev lõplikult. 2. juulil 2012 ristiti laev Amsterdami Vriessevemkade 5 kai ääres, kus toimus pidulik tseremoonia. Ristiemaks sai Sonja Dreisow, A-Rosa, Waterlandi tegevdirektor Jörg Dreisowi naine. 3. juulil 2012, kapteni Joachim Schlenther juhatusel asus laev esmareisile Amsterdamist – Baseli.
Laeva kasutatakse Euroopa jõgedel Reini-, Maini-, Moseli-, Doonau-äärsete linnade vahet.
Crocketti maakond (Tennessee)

Crocketti maakond (Crockett County) on maakond USA-s Tennessee osariigi edelaosas. Geograafilised koordinaadid on 35°81' N, 89°13' W.
Maakonna halduskeskus ja suurim linn on Alamo.
Maakonna pindala on 688 km². Veepindala on 1 km².
Elanike arv oli 2010. aasta rahvaloenduse järgi 14 586. Aastal 2000 oli elanike arv 14 532.

Ajalugu

Crocketti maakond moodustati 1871. aastal Haywoodi, Madisoni, Dyeri ja Gibsoni maakonna osadest. Maakond sai nime ameerika humoristi ja sõduri Davy Crocketti järgi.
Nurkkiirus

Nurkkiirus on füüsikaline suurus, mis näitab raadiuse pöördenurka ajaühiku kohta.
Tähis: ω (omega)
Ühik:  (radiaani sekundis)
Põhivalem: , kus φ (fii) on pöördenurk ja t on aeg
ω = 2πf
Nurkkiirus ω on võrdeline sagedusega f, selle tõttu kutsutakse perioodilise liikumise nurkkiirust ω ka nurksageduseks ehk ringsageduseks.
August Wilhelm (Braunschweig-Wolfenbüttel)

August Wilhelm (8. märts 1662 – 23. märts 1731) oli Braunschweig-Lüneburgi hertsog ja Wolfenbütteli vürst aastast 1714 kuni oma surmani.
Arojärv

Kirjeldus

Arojärv on ida–läänesuunaliselt ovaalse kujuga 28,7 ha suurune järv. Asub 36,4 meetrit üle merepinna, sügavus ulatub 3 meetrini. 
Järv paikneb soises nõos ja on kõvasti soostunud, ligi pääseb vaid lõunapoolsest küljest, mujalt ümbritseb kaldaid sooriba ja lepik.
Voldemar Jaanberg

Voldemar Jaanberg (6. veebruar 1911 Paldiski - 29. märts 2005 Toronto) oli Tartu Ülikooli aullige.
Ta lõpetas aastal 1930 Paldiski gümnaasiumi. Ta alustas õpinguid Tartu Ülikooli majandusteaduskonnas 1934. aastal ja lõpetas 1939. aastal. Pärast Teist Maailmasõda elas ja töötas Jaanberg Kanadas. Voldemar Jaanberg kuulub 2008. aasta kevadest Tartu Ülikooli auliikmete hulka. 
Tartu Ülikooli Sihtasutuse juurde loodud Voldemar Jaanbergi stipendiumifond annab välja temanimelisi stipendiume.
Mihkel Klementsov

Mihkel Klementsov (sündinud 29. novembril 1963 Haapsalus) on Eesti sõudja, treener ja sporditegelane. 
Lõpetas 1981 Pärnu 1. keskkooli ja 1985 sõudmise erialal TRÜ KKT. Hakkas sportima Audru koolis õpetaja Harry Lille suunamisel, 1975 jätkas treeninguid Pärnu Dünamo sõudebaasis Peeter Sonntaki ja Jüri Kuruli juhendamisel.
Aastast 1989 Sõudeliidu juhatuse liige ja asepresident. Töötanud 2001–08 AS-is Estover osakonnajuhatajana, a-st 1997 olnud OÜ Penteer juhatuse liige. Ettevõtja. 
Avaldanud artikleid Spordilehes ja Eesti Sõudjas.
Taani Rahvapartei

Poliitilised vaated

Taani Rahvapartei pooldab heaoluriiki, kuid erineb sotsiaaldemokraatidest selle poolest, et nõuab rangeid piiranguid immigratsioonile, karmimaid karistusi kurjategijatele ning ei poolda Taani suveräänsuse edasist loovutamist Euroopa Liidule.
Erakonna range immigratsioonipoliitika ja avameelse islamile vastandumise tõttu on mitmed peamiselt vasakpoolsed kriitikud süüdistanud Taani Rahvaparteid ja selle juhte rassismis ning paremäärmusluses.

Osalemine valimistel

Taani parlamendivalimistel sai see erakond 1998. aastal 13 kohta (7.4% häältest), 2001. aastal 22 kohta (12% häältest), 2005. aastal 24 kohta (13.2% häältest) ja 2007. aastal 25 kohta (13.8% häältest), omades sellega praegu  179-kohalises Taani parlamendis suuruselt kolmandat fraktsiooni.
Euroopa Parlamendi valimistel sai Taani Rahvapartei 1999. aastal 5.8% häältest ja 2004. aastal 6.8% häältest, mille tulemusel osutus Euroopa Parlamenti valituks üks Taani Rahvapartei kandidaat, kelleks oli mõlemal korral Mogens Camre.
Juhan Tuldava

Elukäik

Sündis Tartus, sünninimi Arthur Johan Haman. Perekonnanimi Haman eestistati Tuldavaks 1936. aastal.
Juhan Tuldava käis Tallinna, Stockholmi ja Kopenhaageni koolides (lõpetas aastal 1941 Jakob Westholmi Gümnaasiumi lennu baasil Tallinna 7. Keskkooli).
Juhan Tuldava lõpetas 1948. aastal, Kirovi Pedagoogilise Instituudi inglise keele ja kirjanduse erialal. Alustas koostööd NSV Liidu riikliku julgeolekuga.
Aastatel 1949–1952 oli Juhan Tuldava inglise ja vene keele õpetaja Tallinna keskkoolides.
Aastatel 1957 lõpetas Stockholmi ülikooli indoeuroopa võrdleva keeleteaduse ning germaani ja slaavi keelte alal.
Aastatel 1957–1963 oli Juhan Tuldava samas ülikoolis aspirant ja õppejõud.
1960. aastal sai ta litsentsiaadikraadi uurimusega läti keele definiitsuskategooriast.
1964. aastal asus tööle õppejõuna Tartu Riiklikku Ülikooli.
1965. aastal atesteeriti teaduste kandidaadiks.
1970. aastal sai kateedrijuhatajaks.
1973. aastal astus NLKP-sse.
Elas Tartus.

Aliased ja varjunimed agendina

MGB ja KGB poolt anti talle agendinimed Voronin ja Skvortsov. Samuti kasutas ta nimesid Arthur-Johan Haman, Artur-Juhan Haman, Juhan Tuldava, Arthur Tuldava, Janis Jugans, Arthur Haman, Arturo (hüüdnimi Rootsis), Hanns Quecke (varjunimi Eesti NSV ajakirjanduses).
Ida Ingemarsdotter

Ida Ingemarsdotter (sündinud 26. aprillil 1985 Svegis) on Rootsi murdmaasuusataja.

Maailma karikavõistlustel

Ida Ingemarsdotter on osalenud individuaalselt (seisuga 23. veebruar 2015) 123 maailma karika etapil ja jõudnud esikolmikusse viiel korral. Kaks etappi on ta võitnud.
Helena (My Chemical Romance)

"Helena" on kolmas singel ja esimene laul My Chemical Romance'i teiselt stuudioalbumilt "Three Cheers For Sweet Revenge". Laulu sõnad kirjeldavad bändi laulja Gerard Way tundeid oma varalahkunud vanaema Elena Lee Rush'i kohta. Kõik Elena sõbrad kutsusid teda Heleniks ning selle tõttu oli ta Gerardi jaoks alati Helena. Nii saigi see laul oma nime. See on üleüldse My Chemical Romance'i seitsmes singel.
Baluster

Baluster (pr. k. balustre, kr. k. balaustion = granaadipuu õis) on pirnitaoliselt paisutatud profiiliga lühike sammas, mis koosneb jalamist, tüvesest ehk vaasist ja kapiteelist.
Õismäe tee

Õismäe tee on tänav Tallinnas Haabersti linnaosas Väike-Õismäe asumis.
Tänav on ringikujuline ja ringi keskel on Väike-Õismäe tiik.
Õismäe tee sai nime 11. oktoobril 1974.
Kaugem Austria

Geograafia

Kaugem Austria koosnes peamiselt Sundgau territooriumist koos Belforti linnaga Lõuna-Alsace'is ja külgnevast Breisgau piirkonnast Reinist idas, sealhulgas Freiburgist pärast aastat 1368. Valitsetuna Habsburgide residentsist Ensisheimis Mühlhauseni lähistel, ulatusid arvukad hajutatud territooriumid Ülem-Švaabimaalt Allgäu piirkonda idas, kusjuures suurim oli Burgau markkrahvkond Augsburgi ja Ulmi linnade vahel. Habsburgide monarhia ajal kutsuti neid naljatamisi "keiserliku kotka sabasulgedeks". Mõnd Habsburgide valdust Vorarlbergis peeti ka Kaugema Austria osaks, kuigi neid hallati ajutiselt otse Tiroolist.

Ajalugu

Habsburgide algsed koduterritooriumid, Aargau koos Habsburgi linnusega ja palju teisi esmavaldusi lõuna pool Kõrg-Reini ja Bodeni järve, kaotati juba 14. sajandil laienevale Šveitsi konföderatsioonile pärast Morgarteni (1315) ja Sempachi (1386) lahinguid. Neid territooriume ei peetud kunagi Kaugema Austria osadeks — väljaarvatud Fricktali piirkond ümber Rheinfeldeni ja Laufenburgi, mis jäi Habsburgide valdusse aastani 1797.
Aastatel 1406–1490 kuulus Kaugem Austria koos Habsburgide Tirooli krahvkonnaga Ülem-Austria alla (Oberösterreich, mitte segi ajada tänapäevase Ülem-Austria liidumaaga). Aastatel 1469–1474 andis ertshertsog Sigismund suuri osi Burgundia hertsogile Charles Südile pandiks.
Vestfaali rahuga aastal 1648 sai Sundgau Prantsusmaa osaks. Pärast Osmanite sõdu julgustati paljusid Kaugema Austria asukaid rändama ja asuma äsjaomandatud Transilvaania piirkonda, need inimesed said hiljem tuntuks kui Doonau švaabid. 18. sajandil omandasid Habsburgid mõned väikesed uued Švaabi territooriumid, nagu Tettnangi aastal 1780.
Saksa-Rooma riigi reorganiseerimisega Prantsuse revolutsioonisõdade jooksul anti enamus Kaugemast Austriast, sealhulgas Breisgau, 1801. aasta Lunéville rahuga kompensatsioonina endisele Modena ja Reggio hertsogile Ercole III d'Estele, kes siiski kaks aastat hiljem suri. Tema pärija oli tema väimees, ertshertsog Ferdinand Karl von Österreich-Este, keiser Franz II onu.
Pärast Austria kaotust Austerlitzi lahingus ja Pressburgi rahu aastal 1805 lõpetati Kaugem Austria täielikult ning endised Habsburgide territooriumid anti Badeni suurhertsogkonnale (Breisgau), Württembergi kuningriigile (Rottenburg ja Horb) ja Baieri kuningriigile (Weitnau, Günzburg, Weißenhorn), preemiaks nende liidu eest Napoleoni Prantsusmaaga. Väikesed valdused läksid Hohenzollern-Sigmaringenile ja Hesseni suurhertsogkonnale. Fricktalist sai aastal 1799 Prantsuse protektoraat ja aastal 1802 Helveetsia vabariigi osa, liidendati järgmisel aastal Šveitsi Aargau kantonisse.
Pärast Napoleoni alistamist oli Viini kongressil arutelu kogu Vorlande tagastamisest Austriale, kuid lõpuks tagastati Austria kontrolli alla ainult Vorarlberg, kui välisminister Klemens Wenzel Lothar von Metternich ei tahtnud Lõuna-Saksa riikide valitsejaid solvata ja lootis, et Austria eelisseisundi eemaldamine Reinilt vähendab pingeid Prantsusmaaga.